recursal/SuperWikiNEXT-32B huggingface dataset:
Դիֆուզիոն խցիկի սխեման 1. վերևի ապակին, 2. մեթիլ սպիրտով (9) լցված մետաղե տաշտակ, 3. ապակե գլան, 4. խցիկի՝ պինդ ածխաթթվով (5) սառեցվող մետաղե հատակը, 6. ջերմամեկուսիչ մխոց, 7. սեղմված զսպանակ, 8. պարաբոլային հայելի, 10. լուսանկարչական ապարատ, 11. էլեկտրական դաշտ ստեղծող ցանց, S - լույսի աղբյուր
**Դիֆուզիոն խցիկ**, լիցքավորված մասնիկների տեսանելի հետքերը դիտելու սարք։ Ստեղծել է ամերիկացի ֆիզիկոս Ա․ Լանգսդորֆը 1936 թվականին։

Դիֆուզիոն խցիկում, ինչպես և Վիլսոնի խցիկում, լիցքավորված մասնիկների հետքերն առաջանում են գերհագեցած գոլորշու կաթիլներով, իսկ խտացման կենտրոններ են դառնում մասնիկի շարժման հետագծով առաջացած իոնները։ Դիֆուզիոն խցիկում գազը գերհագեցման է հասնում խցիկի վերնամասի առավել տաք մակերևույթից սառը հատակն ընթացող գոլորշու անընդհատ հոսքի շնորհիվ։ Ի տարբերություն Վիլսոնի խցիկի, դիֆուզիոն խցիկում գոլորշին միշտ գերհագեցած և անընդհատ զգայուն է իոնացնող մասնիկների նկատմամբ։ Գազով լցված խցիկի հատակը սառեցվում է պինդ ածխաթթվով՝ մինչև —60—70°С ջերմաստիճան։
Գազի ջերմահաղորդականության և գազի ու խցիկի պատերի կոնվեկցիոն ջերմափոխանակման հետևանքով խցիկում ըստ բարձրության ստեղծվում է ջերմաստիճանների մեծ տարբերություն։ Դիֆուզիոն խցիկի վերին մասը լցվում է հագեցման հասնող առաձգականություն ունեցող մեթիլ սպիրտի գոլորշիով (10—20°С ջերմաստիճանի պայմաններում)։ Դիֆուզիայի հետևանքով սպիրտի գոլորշիները խտանում են դիֆուզիոն խցիկի հատակին։ Խցիկի ստորին մասում, որտեղ ջերմաստիճանն այստեղ ավելի ցածր է, գոյանում է սպիրտի գերհագեցած գոլորշու 50—70 մմ հաստության շերտ, որտեղ և ձևավորվում են մասնիկների տեսանելի հետքերը։

Կիրառությունները
----------------

Դիֆուզիոն խցիկն օգտագործում են ջրածնի, դեյտերիումի, հելիումի միջուկների և մեծ էներգիայի մասնիկների փոխազդեցության պրոցեսները ուսումնասիրելու համար։ Խցիկը տեղավորելով մագնիսական դաշտում՝ կարելի է մեծ ճշտությամբ որոշել մասնիկի իմպուլսը։

Տես նաև
-------

* Վիլսոնի խցիկ
* Բշտիկային խցիկ

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 3, էջ 421)։*  |
**Ախտորոշագիտություն**, **դիագնոստիկա** (հին հունարեն՝ διαγνωστικος - ճանաչման ընդունակ), բժշկագիտության ճյուղ, որն ուսումնասիրում է հիվանդի հետազոտման մեթոդները, հիվանդության ախտանիշները և դրանց ճանաչման ձևերն ու եղանակները։

Բաժիններ
--------

Ախտորոշագիտությունը բաղկացած է 3 հիմնական բաժիններից՝

* հիվանդի անամնեզ և հետազոտման տեխնիկա,
* հիվանդության ախտանիշների ուսումնասիրություն և կլինիկական մշակում (ախտանշագիտություն),
* բժշկական կամ կլինիկական տրամաբանություն։

Հիվանդության ախտորոշում
-----------------------

Հիվանդության ախտորոշումը կատարվում է անամնեզի և օբյեկտիվ քննության (զննում, ընդբախում, շոշափում, ունկնդրում) տվյալների հիման վրա։ Նյարդային համակարգի և զգայարանների քննության ժամանակ գործադրում են ռեֆլեքսների հետազոտման հատուկ մեթոդներ, որոշվում է զգայության տարբեր տեսակների սրությունը, չափվում մարմնի ջերմությունն ու արյան ճնշումը, հայելիներով (քթի, աչքի, ականջի, հեշտոցի) կամ օպտիկական գործիքներով (օֆթալմոսկոպ, գաստրոսկոպ, բրոնխոսկոպ, ցիստոսկոպ, զոնդ, ռադիոակտիվ իզոտոպներ) ուսումնասիրվում են խորանիստ օրգանները։

Կիրառություն
------------

Մեծ կիրառություն ունեն արյան, օրգանիզմի մյուս հեղուկների և արտաթորանքների միկրոսկոպիական, ֆիզիկական ու քիմիական հետազոտությունները, տարբեր հյուսվածքների հյուսվածաբանական ու մանրէաբանական քննությունները, ինչպես նաև ռենտգենախտորոշումը, էլեկտրակարդիոգրաֆիան, սֆիգմագրաֆիան (պուլսագրությունը) և էլեկտրաէնցեֆալոգրաֆիան։

Ստացված տվյալների վրա են խարսխվում բժշկի կլինիկական տրամաբանությունը, ախտորոշումը։ Դրանք օգնում են պարզեւու օրգանիզմի դիմադրողականության աստիճանը, տառապանքի հնարավոր ելքն ու բուժման մեթոդները։ Բարդ դեպքերում կատարվում է տարբերական ախտորոշում՝ նկատվող երևույթների և որոշակի հիվանդությունների համանման ախտանիշների միջև անցկացվող անալոգիայով։

Տես նաև
-------

* Ախտանուն

Ծանոթագրություններ
------------------

1. ↑  "Диагностика". — Краткая Медицинская Энциклопедия. — М.: Советская Энциклопедия, 1989.
2. ↑  В. И. Зайцев. Диагностика // Большая советская энциклопедия..

Գրականություն
-------------

* Հովհաննիսյան Լ. Ա. Ներքին հիվանդությունների պրոպեդետիկա, Ե. 1964։

Արտաքին հղումներ
----------------

* How A Diagnosis Works Archived 2013-06-03 at the Wayback Machine.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | ICPC 2 |
|  |
| Բառարաններ և հանրագիտարաններ | Բրոքհաուսի և Եփրոնի · Բրոքհաուսի և Եփրոնի փոքր · Վ. Դալի · Մեծ ռուսական · MESH ID |
|  |
| 

|  Չափորոշչային վերահսկողություն |
| --- |
|  |
| BNF: 11976727q · GND: 4012040-5 · LCCN: sh85037489 · LNB: 000075941 · Microsoft: 534262118 · NKC: ph114312 |

 |

 |

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 1, էջ 204)։*  |
**Ադանայի հայրենակցական միություններ**, Ադանահայերին միավորող բարեգործական և կրթասիրական կազմակերպություններ։

Ադանահայերի առաջին հայրենակցական միությունը՝ "Ադանայի կրթասիրաց ընկերությունը", հիմնադրվել է 1905-ի վերջին, ԱՄՆ-ի *Ուոթերթաուն* քաղաքում (*Watertown*, այժմ *Մեծ Բոստոնի* արվարձան)։ Նպատակն էր աջակցել Ադանայի կրթական գործին, այնտեղ բացել հայկական քոլեջ։ 1913-ի հուլիսի 10-ին ընկերությունը վերակազմվել է "Ադանայի հայ ուսումնասիրաց միության"։ 1921-22-ին, Կիլիկիայից հայերի հեռանալուց հետո, միությունը միջոցներ է ձեռնարկել օգնելու Սիրիայում, Կիպրոսում, Լիբանանում և Հունաստանում ապաստանած ադանացի գաղթականներին։ 1926-ի նոյեմբերին ԱՄՆ-ի բողոքական ադանացիները, որ առանձին էին գործում, միացան "Ուսումնասիրացին"։ 1934-ին Տարսոնի Ս.Պողոս քոլեջի նախկին շրջանավարտները Հալեպում հիմնեցին իրենց միությունը։ 1937-ի մայիսի 15-ին Բեյրութում կազմվեց "Ադանայի հայրենակցական վերաշինաց միությունը", որը խնդիր էր դրել օգնել Սովետական Հայաստանում հիմնադրելու *Նոր Ադանա* ավանը։ 1944-ին կազմակերպվեցին "Ադանա, Մերսին, Տարսոն քաղաքների հայրենակցական միությունը" և "Ադանայի հայ ուսումնասիրաց միության" մասնաճյուղը։ Բեյրութում գործող այս երեք միությունները 1945-ի մայիսի 25-ին միացան և կազմեցին "Ադանայի հայրենակցական միությունը"՝ նպատակ ունենալով օժանդակել հայրենակից ադանացիների նյութական, կրթական-բարոյական և մշակութային վերելքին, սատարել ազգային հայրենասիրական ձեռնարկումներին։ Ադանայի հայրենակցական միություններ կան ԱՄՆ-ում, Լիբանանում, Արգենտինայում, Հունաստանում, Սիրիայում։ 1960-ին Լիբանանում ստեղծվեց "Նոր Ադանայի եկեղեցասեր տիկնանց միությունը", որը սերտ կապերի մեջ է Սովետական Հայաստանի հետ։

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 1, էջ 68)։*  |
**Ռուսսոյի տուն** (ռուս.՝ Дом Руссо), հին առանձնատուն Ռուսաստանի Դաշնության Ռոստովի մարզի Տագանրոգ քաղաքում (Ֆրունզեի փող. 65)։

Պատմություն
-----------

Մինչև 1870-ական թվականները տունը պատկանել է վաճառական Միոտիին, ապա նրա կնոջը՝ Եվդոկիային։ 1880-ական թվականների վերջին տունը ձեռք է բերել կոլեգիալ քարտուղարի կին, ժառանգական ազնվական Մարիա Նիկանորովնա Մասլակովան։ Մահացել է 1911 թվականի հունվարի 4-ին 81 տարեկանում լյարդի քաղցկեղից։ Նրա ամուսինը՝ Նիկոլայ Իվանովիչը, մահացել է 1898 թվականի մարտի 3-ին 79 տարեկան հասակում աղեոլորքից։ Երկուսի հոգեհանգիստն էլ կատարվել է Վերափոխման տաճարում։

Տան վերջին սեփականատերերն են եղել Լուկա Եգորովիչը, նրա կինը` Աննա Պետրովնան, և Սեմյոն Լուկիչ Ռուսսոն։ Լուկա Գեորգիևիչը (Եգորովիչը) ծնվել է 1839 թվականի հուլիսի 16-ին Բալակլավայի ամրության ռուս շարքայինի և Մարթա Իվանովնայի ընտանիքում։ Հունական եկեղեցում մկրտության հաղորդությունը կատարել է ավագ երեց Եվստաֆի Սակելարիդին` սարկավագ Ռեզնիկովի սպասավորությամբ։ Հասնելով չափահաս տարիքի` Լուկան Բոլշայա Կիրսանովկա գյուղի Սուրբ Երրորդություն եկեղեցում նշանվել է ազնվական Աննա Մաքսիմովնայի (ի ծնե` Յաիչնայա) հետ։ Յաիչնիների ցեղում ազնվականի տիտղոսը 1785 թվականի ապրիլի 21-ին Կիևի նահանգում շնորհվել է կոռնետ Վասիլի Վասիլևիչին։

1857-1866 թվականներին Լուկա Եգորովիչ Ռուսսոն ծառայել է քաղաքային դումայում որպես գրասենյակային աշխատող, այնուհետև` սեղանավարիչի օգնականի գրագիր։ 1873 թվականին նրան նշանակել են վարչության գործավարի օգնական։ Բոլոր գործերը կատարել է անթերի։

1917-1918 թվականներին տանը կից հողամասում հիմնադրվել է այգի, տնկվել են գաճաճ և կաղապարման պտղատու ծառեր, ինչպես նաև բուսաբանական դեկորատիվ բույսեր` տանձենիներ, խնձորենիներ, բիգարո կեռասենիներ, սալորենիներ, սերկևիլենիներ, ծիրանենիներ, դեղձենիներ։ Այգում աճել են վարդեր, կապույտ եղևնիներ, գիհիներ, կենսածառեր, վայրի խաղող, «Crimson Rambler» փաթաթվող վարդեր։ Թփերից աճել են` եղրևանի, ցախակեռաս, Xanthoceras sorbifolium ընկույզ, եղրևանին նշենու մեջ, ամելանխիեր ամբողջատերև, ծորենի, հաղարջ, ինչպես նաև բարդի, անտառային ընկույզ,ֆելլոդենդրոն ամուրյան։ Այգում եղել են շուշաններ, հիրիկներ, քաջվարդեր, բոցենիներ, ռուդբեկիա, գայլլարդիա,երիցուկ բազմամյա և շատ այլ ծաղիկներ, ընդամենը` 72 տեսակի։ Ընդհանուր ցանքատարածությունը եղել է 330 քառակուսի սաժեն (1500 մ²)։

Ճարտարապետական նկարագրություն
-----------------------------

Տունը մեկուկես հարկանի է։ Ճակատին ունի վեց պատուհան։ Անկյունները կոպտատաշ քարից են։

Տան հայտնի բնակիչներ
--------------------

* **Վալենտինա Վլադիմիրովնա Ռուսսո** (1909-1987), խորհրդային նկարիչ, քանդակագործ, մանկավարժ։

Արտաքին հղումներ
----------------

* Дом Руссо на сайте Исторический Таганрог Archived 2017-04-04 at the Wayback Machine.

Ծանոթագրություններ
------------------

1. 1 2 3 4  *Гаврюшкин О.* П. Мари Вальяно и другие. — Таганрог: МИКМ, 2001. — 544 с. — ISBN 5-86746-039-8.
2. ↑  *Казакова Л.* «Помнишь ли ты …» // Вехи Таганрога. Таганрогский художественный музей. — 2007. — № 32 — С. 62.
3. ↑  *Собств. корр.* Люди и годы // Таганрогская правда. — 2009. — 6 марта.
Ծովային ճակատամարտ Հարլեմմերմեերի մոտ, (1573 թ.), ձախից ծովային գյոզերի նավերն են։ (հեղ. Հենդրիկ Կորնելիշ Վրոմ)
**Գյոզեր** (հոլ.՝ Geuzen, ֆր.՝ Les Gueux), Նիդերլանդներում հակաիսպանական հեղափոխության մասնակիցներ, որոնք 1566 թվականից պայքարում էին Նիդերլանդներում իսպանական իշխանության դեմ։ Նրանց մեծ մասը կռվում էին ծովում և կոչվում էին «ծովային գյոզեր» (հոլ.՝ watergeuzen, ֆր.՝ Gueux de mer)։ 1572 թվականին գրավելով Բրիլը նրանք հենարան ստացան ցամաք դուրս գալու համար և գրավեցին հյուսիսային 17 նահանգներն ու ստեղծեցին Հյուսիսային Նահանգների Հանրապետությունը։

Անվան ծագում
------------

Մի խումբ ազնվական առաջնորդներ, ստորագրել էին այսպես կոչված Ազնվականների փոխզիջումը՝ որով իրենց պարտավորեցնում էին պաշտպանել Նիդերլանդների արտոնությունները իսպանական արքա Ֆիլիպ II-ի քաղաքացիական և կրոնական ոտնձգություններից։ 1566 թվականի ապրիլի 5-ին նրանք հնարավորություն ստացան Պարմի հերցոգուհի խնամակալ Մարգարետին հայց ներկայացնել։ Մոտ 250 ազնվականներ ներկայացան պալատ։ Հերցոգուհին այդքան շատ մարդ տեսնելով անհանգստացավ։ Այդ տեսնելով խորհրդի անդամներից Բերլեյմոնտը ասաց, «Տիրուհի, իսկապե՞ս Ձերդ մեծությունը վախենում է այս աղքատներից (ces gueux)։» Անունը չմոռացվեց և երեք օր անց Culemburg հյուրանոցում 300 հոգանոց ճաշկերույթի ժամանակ հայտարարեցին, որ անհրաժեշտության դեպքում նրանք բոլորը պատրաստ են աղքատանալ հանուն հայրենիքի։ Այսուհետ հեղափոխության մասնակիցները սկսեցին իրենց գյոզեր անվանել։

Ծանոթագրություններ
------------------

1. ↑  *Bandits at sea: a pirates reader* C. R. Pennell p.101 Note 28
2. ↑  *English/British naval history to 1815: a guide to the literature* Eugene L. Rasor p.247, Google Books
3. ↑  *Карнацевич В. Л* 500 знаменитых исторических событий. — Directmedia, 2014-01-10. — 623 с. — ISBN 9789660338029


|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա (օնլայն) · Մեծ սովետական (1 հրտ.) · Treccani |
|  |
| Չափորոշչային վերահսկողություն | GND: 4157224-5 |

 |
**Ռուսուդան** (վրաց.՝ რუსუდანი, 1194 - 1245, Թիֆլիս, Վրաց թագավորություն), Վրաստանի թագուհի (1223-1245)։ Թամար թագուհու ու Դավիթ Սոսլանի դուստրը։ Ռուսուդանի թագավորության տարիներին ավարտվում է Վրաստանի պատմության ոսկեդարը։ Ռուսուդանը չափազանց թույլ էր մոնղոլական արշավանքներին դիմակայելու և երկրի անկախությունն ու միասնականությունը պահպանելու համար։

Կենսագրություն
--------------

Ռուսուդանը գահ է բարձրացել 1223 թվականի հունվարի 18-ին՝ իր եղբոր՝ Գեորգի IV-ի մահից հետո, ով ծանր վիրավորվել էր մոնղոլների դեմ մղված ճակատամարտում։

Ռուսուդանի թագավորության երրորդ տարում՝ 1225 թվականի աշնանը, Վրաստան են ներխուժում խորեզմշահ Ջալալ Էդ-Դինի զորքերը, ովքեր փախչում էին Խորեզմը գրաված մոնղոլներից։ Վրացական զորքերը, որ կռվում էին Իվանե Ա-ի առաջնորդությամբ, ծանր պարտություն կրեցին Գառնու ճակատամարտում, ինչի շնորհիվ խորեզմշահի զորքերի համար բացվեցին Թիֆլիսի, Կարսի ու Գանձակի ճանապարհները։ Խորեզմշահը պաշարեց Թիֆլիսը, իսկ վրաց արքունիքը տեղափոխվեց Քութայիս։ 1226 թվականի մարտի 9-ին Ջալալ Ադ-Դինը գրավեց ու ամբողջովին ավերեց Թիֆլիսը։ 1227 թվականին Ջալալ Ադ-Դինը կրկին գրավեց Թիֆլիսը, սակայն ստիպված եղավ լքել քաղաքը այն բանից հետո, երբ Ռուսուդանը պայմանագիր կնքեց Իկոնիայի սուլթանության հետ, որով ողջ արևելյան Վրաստանը անցավ նրա տիրապետության տակ մինչև 1230 թվականը։

1236 թվականին մոնղոլները երրորդ և վերջին անգամ ներխուժեցին Անդրկովկաս։ Խորեզմշահերի դեմ կռիվներում թուլացած վրացական զորքերը չկարողացան դիմադրություն ցույց տալ, և 1240 թվականին երկիրն ամբողջովին գրավվել էր մոնոլների կողմից։ Ռուսուդանն այդ ժամանակ գտնվում էր Քութայիսում։ 1242 թվականին նա հաշտություն պայմանագիր կնքեց մոնղոլների հետ, որով Վրաստանը ճանաչվում էր խանի վասալ և պարտավորվում էր հարկ վճարել նրան։

Ռուսուդանի տոհմագրությունը ըստ Վախուշտի Բագրատիրոնիի.
1224 թվականին Ռուսուդանն ամուսնանում է սելջուկների արքայազն Մուհամադ ուդ-Դինի հետ, ով ընդունել էր քրիստոնեություն և վերցրել Դմիտրի անունը։ Նրա դուստրը՝ Թամարը, կնության տրվեց սելջուկների սուլթան Կեյ Խոսրով II-ին, իսկ վերջինիս մահից հետ ամուսնացավ վեզիր Փերվանի հետ, ով սուլթանության փաստացի ղեկավարն է։

Ռուսուդանի մահից հետո վրացական միասնական պետությունը դադարեց գոյություն ունենալուց։ Նրա որդի Դավիթ VI Նարինը, ով պատանդ էր պահվում սուլթանի արքունիքում, Վրաստան վերադարձավ միայն մոր մահից հետո։ Մոնղոլները պաշտպանում էին ինչպես նրան, այնպես էլ գահի մյուս հավակնորդին՝ Գոերգի IV-ի ապօրինի որդուն, որ ավելի ուշ հայտնի դարձավ որպես Դավիթ VII Ուլու։ Արդյունքում գահը թափուր մնաց մինչև 1247 թվականը, որից հետո երկիրը բաժանվեց երկու մասի՝ Արևելյան և Արևմտյան Վրաստան։

Ծանոթագրություններ
------------------

1. ↑  Alemany, Agustí (2000), Sources on the Alans: A Critical Compilation, p. 321. Brill Academic Publishers, ISBN 9004114424.

Գրականություն
-------------

* Ronald Grigor Suny. The making of the Georgian nation. — 2. — Indiana University Press, 1994. — 418 p. — ISBN 0253209153, ISBN 9780253209153.


|  |  |
| --- | --- |
|  | ***Ռուսուդան (վրաց թագուհի)***էջը Վիքիպահեստում |


|  |  |  |
| --- | --- | --- |
| Նախորդող**Գեորգի IV 1213—1223** | **Վրաստանի թագուհիՌուսուդան**1223–1245 | Հաջորդող**Դավիթ VI Նարին 1245–1293** |
**Արևելաեվրոպական պլատֆորմ**, Ռուսական պլատֆորմ, երկրակեղևի հարաբերականորեն կայուն տեղամասերից մեկը, ընդգրկում է Արևելյան Եվրոպան, սահմանափակվելով հյուսիսից՝ Սկանդինավյան, արևելքից՝ Ուրալի, հարավից՝ Ղրիմի և Կովկասի լեռնաշղթաներով։ Հիմքը կազմված է մինչքեմբրյան ծալքավոր բյուրեղային թերթաքարերից, որոնք մեծ մասամբ ծածկված են պալեոզոյան, մեզոզոյան և կայնոզոյան ծովային ու ցամաքային նստվածքների գրեթե հորիզոնական շերտերով։ Արևելաեվրոպական պլատֆորմում առանձնացվում են հետևյալ կառուցվածքները՝ Բալթիական և Ուկրաինական վահանները, Դնեպրո-Դոնեցկի ավլակոգենը, Վորոնեժի զանգվածը և Մերձկասպյան իջվածքը։

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Մեծ ռուսական |
|  |
| Չափորոշչային վերահսկողություն | GND: 4583892-6 · Microsoft: 2779121646 |

 |

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 2, էջ 29)։*  |
**1882 թվականի Լինցի ծրագիրը** քաղաքական պլատֆորմ էր, որը կոչ էր անում Ավստրիայի պետության լիակատար գերմանականացման։ Այն ստեղծվել էր ի պատասխան Ավստրո-Հունգարական երկակի միթապետության շրջանակներում սլավոնացիների տնտեսական, սոցիալական և քաղաքական դիրքերի ամրապնդման։ Ծրագրի ստեղծողները վախենում էին, որ սլավոնացիները առաջ կանցնեն միապետությունում գերմանական տարրին։

Կազմողներ
---------

Լինցի ծրագիրը կազմվել է ավստրիացի հինգ մտավորականների կողմից, որոնք գերմանական ծագում ունեին։ Նրանք են՝ 

* **Վիկտոր Ադլերը**, հրեա բժիշկ, սոցիալիստ և Ավստրիայում Սոցիալ-դեմոկրատական կուսակցության հիմնադիրը։ Նա սկզբից կապված է եղել գերմանական լիբերալ ազգայնական շարժման հետ, այնուհետև դարձավ Ավստրիայի աշխատավորների դասի ակտիվիստ,
* **Գեորգ Շոներեր**, քաղաքական գործիչ, որը սկսեց որպես լիբերալ գերմանացի ազգայնական, սակայն ավելի ուշ տարիքում, դարձել է առաջատար հակասեմիտիտ և աջակցում էր պան-գերմանական գաղափարախոսությանը,
* **Ռոբերտ Փաթթաի**, փաստաբան,
* **Հենրիխ Ֆրիեդյունգ**, հրեա պատմաբան,
* **Էնգելբերթ Փերներսթորֆեր**, գրող և հետագայում սոցիալիզմի ակտիվիստ։

Մանիֆեստ
--------

Ծրագրի հիմնադիրների նպատակն էր ստեղծել գերմանացիներով գերակշիռ ավստրիական պետություն։ Նրանք առաջարկում էին Հունգարիային զիջել Գալիցիայի, Բուկովինայի և Դալմաթիայի շրջանները կամ շրջաններին տրամադրել ինքնավարություն, և նրանք ցանականում էին, որ Ավստրիայի հարաբերությունները Հունգարիայի հետ կրեն միայն անձնական բնույթ, առանց վարչական կամ օրենսդրական հետևանքների։ Բացի այդ, գերմաներենը պետք է դառնար Ավստրիայի պաշտոնական լեզուն, և նախատեսվող Մաքսային միությունը, որը ավելացվելու էր միապետության սահմանադրության մեջ, կապահովեր Գերմանական կայսրությունում կապերի ամրապնդումը։

Այս առաջարկությունը ավելի շուտ հռետորական էր, քան քաղաքական։ Ծրագիրը ստեղծողների հուզական հակումները լավ ներկայացված են իրենց մանիֆեստի հետևյալ հատվածում՝

> 
> "Մենք բողոքում են բոլոր այն փորձերի դեմ, որոնք ուղղված են Ավստրիան վերածել սլավոնական պետության։ Մենք կշարունակենք խթանել, որպեսզի գերմաներենը դառնա պետական լեզու և դեմ կհանդիսանանք ֆեդերալիզմի հետագա ընդլայմանը․․․ Մենք Գերմանիայի հետ դաշինքի և արտաքին քաղաքականություն ունենալու կողմնակիցներն ենք, որին հաջորդելու է կայսրությունը» (Հռոմ, 512)։
> 
> 
> 

Ի վերջո, Ադլերը և մյուսները ցանկանում էին, որ Ավստրիան գոյություն ունենա Հաբսբուրգյան Միապետությունից առանձին, որը վերահսկում էր այդ ժամանակ կենտրոնական Եվրոպայի շատ տարածքներ։ Փոխարենը նրանք ցանկանում էին, որ հնարավորինս Ավստրիան մոտենա Գերմանիային։

1882 թվականից հետո
------------------

Իր ստեղծումից հետո Լինցի Ծրագիրը երբեք որևէ քաղաքական շրջանակում չի ստացել աջակցություն։ Բացի այդ, ծրագիրը մշակողներն էլ հեռացան ծրագրից։ Դա մեծ մասամբ պայմանավորված էր Շոներերի հակասեմիտական հակումներով, որոնք ժամանակի ընթացքում սկսեցին ասոցացվել ծրագրի հետ։

Աղբյուրներ
----------

* Roman Eric (2003)։ *Austria-Hungary and the Successor States: A Reference Guide from the Renaissance to the Present*։ New York: Facts on File, Inc.։ էջեր 385, 512, 551
* Brook-Sheperd Gordon (1996)։ *The Austrians: A Thousand-Year Odyssey*։ New York: Carroll & Graf Publishers, Inc.։ էջեր 95–96
|  |
| --- |
| **Թամբակիր ճպուռ** |
| Թամբակիր ճպուռ (արու)Թամբակիր ճպուռ (արու) |
|
| **Դասակարգում** |
| **Թագավորություն** | Կենդանիներ (Animalia) |
| **Տիպ/Բաժին** | Հոդվածոտանիներ (Arthropoda) |
| **Ենթատիպ** | Վեցոտանիներ (Hexapoda) |
| **Դաս** | Միջատներ (Insecta) |
| **Կարգ** | Ճպուռներ (Odonata) |
| **Ընտանիք** | Շերեփագիներ (Aeshnidae) |
| **Ցեղ** | **Anax** |
| **Տեսակ** | **Թամբակիր ճպուռ** *(A. ephippiger)* |
|
| **Միջազգային անվանում** |
| ***Anax ephippiger***Burmeister, 1839 |
|
| **Կարգավիճակ** |
| **Հատուկ պահպանության կարգավիճակ՝**   Քիչ մտահոգող տեսակ |

**Թամբակիր ճպուռ** (լատ.՝ Hemianax ephippiger), շերեփագիների ընտանիքին պատկանող միջատ։ Գրանցված է Հայաստանի Հանրապետության Կարմիր գրքում։

Նկարագրություն
--------------

61-70 մմ երկարությամբ մարմնով խոշոր ճպուռ է։ Գունավորումը դեղնադարչնագույն կամ ավազագույն է, արուի փորիկի երկրորդ հատվածն ունի վառ կապույտ, իսկ էգինը՝ մանուշակագույն բիծ, որը մասամբ անցնում է 3-րդ հատվածի վրա։ Փորիկի հատվածներն ունեն մուգ շագանակագույն, անհարթ լայնակի զոլ և նեղ, մուգ գունավորված միջհատվածային օղեր։

Տարածվածություն
---------------

Տարածված է Աֆրիկայի անապատներում, Միջերկրական ծովի երկրներում, դեպի արևելք՝ մինչև Հյուսիսային Հնդկաստան և Միջին Ասիա, Կովկաս՝ (Գլխավոր լեռնաշղթա), Վրաստան և Հայաստան։ Հայաստանում հայտնի է Արարատյան հարթավայրի որոշ կետերից՝ Արմավիրի (Եղեգնավան, Արաքս, Արազապ, Մարգարա գյուղեր) և Արարատի (Արարատ քաղաքի մոտ) մարզերից։

Էկոլոգիա
--------

Ապրում է կիսանապատային գոտու մանր, տաք, հաճախ ժամանակավոր ջրամբարներում և լճերում։ Թռչում է մթնշաղին, երբեմն՝ դեպի լույսի աղբյուրը։ Եվրոպայում հանդիպում են գլխավորապես մարտի վերջին և հոկտեմբերին, Հայաստանում՝ հուլիսին (ձվադրման պահին) և օգոստոսին։

Պահպանություն
-------------

Հազվագյուտ տեսակ է, որը ներկայացված է սահմանաեզրին գտնվող մեկուսացած պոպուլյացիայով։ Բնության պահպանության միջազգային միության Կարմիր ցուցակի չափորոշիչներով ներկայումս գնահատվում է որպես վտանգված տեսակ։

Ոչ մեծաքանակ, տեղ-տեղ հանդիպող տեսակ է, որի թվաքանակի փոփոխության միտումները հայտնի չեն։

Վտանգման հիմնական գործոններ հանդիսանում են տարածքի՝ գյուղատնտեսական նպատակներով յուրացումը, գլխավորապես մելիորատիվ աշխատանքներով պայմանավորված ջրամբարների հիդրոլոգիական ռեժիմի փոփոխությունները։

Պահպանության միջոցառումներ չեն իրականացվում։

Ծանոթագրություններ
------------------

1. ↑  *Հայաստանի Կարմիր գիրք*։ Երևան: Հայաստանի բնապահպանության նախարարություն։ 2010։ ISBN 978-99941-2-420-6


|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Տաքսոնոմիա | GBIF · iNaturalist · iNaturalist · NCBI |
|  |
| Չափորոշչային վերահսկողություն | Microsoft: 2777524226 |

 |
Ձեռքի և սրտի դասական առաջարկություն՝ ծնկի իջած: 1815 թվական
Դեղին ոսկուց և ադամանդից պատրաստված մատանի՝ նշանադրության առթիվ, և ամուսնական մատանի՝ սպիտակ ոսկուց
Ուիլյամ Բուգրո, Ձեռքի և սրտի առաջարկություն (1872 թվական)
**Ձեռքի և սրտի առաջարկություն**, իրադարձություն, երբ մի մարդ գաղտնի, անձնական խոսակցության ժամանակ խնդրում է մյուսին՝ իրենց միջև ամուսնական միություն կնքելու և ընտանիք կազմելու մասին։ Եթե առաջարկությունն ընդունվում է, դա նշանակում է՝ հաջորդ քայլը պետք է լինի նշանադրությունը։ Հաճախ ձեռքի և սրտի առաջարկությունն ուղեկցվում է հատուկ արարողակարգով՝ հաճախ ամուսնական մատանի նվիրելով և խնդրանքով՝ պատասխանելու հետևյալ հարցին. «Դու ինձ հետ կամուսնանա՞ս»։ Արևմտյան մշակույթում ավանդաբար տղամարդն է առաջարկություն անում իր ընկերուհուն, այլ ոչ թե հակառակը։ Տղամարդն առաջարկությունն անում է աղջկա առջև կանգնած՝ մեկ ծնկի վրա հենված, մատանին դնում է աղջկա մատին և ոչ թե ուղղակի հանձնում նրան։ Հաճախ այդ առաջարկությունն անակնկալ է լինում։

Ձեռքի և սրտի առաջարկությունը նախորդում է սիրատածմանը, որի շարունակությունն ամբողջ աշխարհում տարբերակվում է։

Արևմտյան մշակույթում գոյություն ունեն հատուկ ավանդույթներ, որոնց համաձայն՝ կինը կարող է առաջարկություն անել տղամարդուն։ Միացյալ Թագավորությունում և Իռլանդիայում նահանջ տարվա փետրվարի 29-ին կինը կարող է առաջարկություն անել իր զուգընկերոջը, և նա չի կարող մերժել։ Լինելով միապետ՝ Միացյալ Թագավորության Վիկտորիա թագուհին ինքն առաջարկություն արեց արքայազն Ալբերտ Սաքսեն Կոբուրգ Գոթացուն Նմանատիպ ավանդույթ գործում է նաև Ֆինլանդիայում, բայց այսպիսի պայմանով. եթե տղամարդը մերժում է իրեն համակրող կնոջը, ապա պարտավոր է այդ կնոջ համար գնել այնքան կտոր, որ դրանից հնարավոր լինի մեկ կիսաշրջազգեստ պատրաստել։ Այդպիսի դեպքեր հանդիպում են նաև հիմա, բայց բավականին հազվադեպ։

Բազմաթիվ մշակույթներում կա այսպիսի ավանդույթ, որ փեսացուն պետք է հարսի հորից թույլտվություն խնդրի՝ մինչ աղջկան կառաջարկի իր ձեռքն ու սիրտը։

Ամբողջ աշխարհում բազմաթիվ մշակույթների համար ընդհանրական է առաջարկության հարմարեցումը հատուկ առիթների կամ տոնական այլ իրադարձությունների հետ։

Ծանոթագրություններ
------------------

1. ↑  День Королевы Виктории: 20 малоизвестных фактов о празднике и королеве.
2. ↑  Австралийские новости о предложении со стороны женщин.(անգլ.)
3. ↑  Идеи по поводу предложения руки и сердца(անգլ.)

Արտաքին հղումներ
----------------

* Ամեն ինչ հարսանիքի մասին։ Ձեռքի և սրտի առաջարկություն. ընտանիք ստեղծելու առաջին քայլը:
* Ինչպե՞ս աղջկան ճիշտ առաջարկություն անել
* Ռոմանտիկ գաղափարներ երկուսի համար։ Ձեռքի և սրտի առաջարկություն:
**Իդան Ռոլ** (եբրայերեն՝ עִידָן רוֹל‎, ապրիլի 27, 1984(1984-04-27), Երուսաղեմ, Իսրայել), հրեա քաղաքական գործիչ, մոդել և իրավաբան։ 2019 թվականի ապրիլ-սեպտեմբեր ամիսներին, «Կապույտ և սպիտակ» դաշինքի կազմում, եղել է Քնեսեթի պատգամավոր։

Կենսագրություն
--------------

Ռոլը ծնվել է Երուսաղեմում և մանուկ հասակում տեղափոխվել Մևասերեթ Ցիոն, որտեղ հետագայում ընդունվել է Հարել ավագ դպրոց։ 2002 թվականին ծառայության է անցել Իսրայելի զինված ուժերում՝ ծառայելով Իսրայելի հետախուզական զորքերի տեխնիկական ստորաբաժանումներից մեկում, որը տեղակայված է եղել Կենտրոնական Իսրայելում։ Անցել է սպայական կուրսեր և դարձել կադետական հրամանատար։ Ավարտելով զինվորական ծառայությունը՝ ծառայության է անցել Իսրայելի հետախուզական դիրեկտորատի պահեստազորում։ A

2007 թվականին ընդունվել է Թել Ավիվի համալսարանի իրավագիտության դպրոց։ Ուսանողության տարիներին նա միացել է իսրայելական «StandWithUs» նախաձեռնությանը և աշխատել որպես մոդել։ Ավարտելով համալսարանը՝ աշխատանքի է անցել «Meitar Liquornik Geva Leshem Tal» իրավաբանական ընկերության գովազդի բաժնում։ Մագիստրոսական կրթություն է ստացել նաև հանրային իրավունքի ոլորտում։ Հետագայում աշխատել է բարձր տեխնոլոգիաներով, կազմակերպությունների միաձուլման և կլանման հարցերով զբաղվող իրավաբանական ընկերությունում։

Նախկինում լինելով Լիկուդ կուսակցության Նոր լիկուդնիկներ շարժման անդամ՝ Ռոլը միացել է Եշ Ատիդ կուսակցությանը։ Ընդունվելով կուսակցության շարքերը դարձել է կուսակցության ԼԳԲՏ խմբի ղեկավարը։ 2018 թվականի համայնքային ընտրությունների ժամանակ եղել է Եշ Ատիդ կուսակցության Թել Ավիվ-Յասո քաղաքի ավագանու ցուցակի անդամ։ Կուսակցության «Կապույտ և սպիտակ» քաղաքական դաշինքին միանալուց հետո՝ եղել է միասնական ցուցակի 34-րդ համարը։ Քաղաքական դաշինքը ձևավորվել էր 2019 թվականի սեպտեմբերին տեղի ունեցած Քնեսեթի ընտրությունների համար։ Ընտրությունների արդյունքում դաշինքը Քնեսեթում ստացել է 35 տեղ։ 2019 թվականի սեպտեմբերին Քնեսեթի ընտրությունների ժամանակ կրկին եղել է միասնական ցուցակի 34-րդ համարը։ Սակայն ընտրությունների արդյունքում դաշինքն ստացել է 33 տեղ, որի արդյունքում Ռոլը կորցրել է իր մանդատը։

Ռոլի զուգընկերը երգիչ-երաժիշտ Հարել Սկաաթն է։

Ծանոթագրություններ
------------------

1. ↑  מספר 14 ב'יש עתיד' מציג: מהפך אידיאולוגי Twenty, 25 February 2019
2. 1 2  Israel 2019 elections: Meet the LGBTQ candidates Archived 2022-01-21 at the Wayback Machine. A Wider Bridge, 19 March 2019
3. ↑  2019 Blue and White list CEC
**Լեխ Կոնոպինսկի** (լեհ.՝ Lech Konopiński, մարտի 16, 1931(1931-03-16), Պոզնան, Լեհաստանի Երկրորդ Հանրապետություն), լեհ բանաստեղծ, արձակագիր, երգիծաբան, մանկագիր, թարգմանիչ, խմբագիր, տնտեսագիտության դոկտոր (1973), Լեհաստանի գրողների միության, լրագրողների ընկերկցության անդամ անդամ (1962), Ծիծաղի շքանշանի ասպետ, Գլորիա Արտիսի անվան մշակույթի վաստակավոր գործի մեդալակիր։

Երկրորդ համաշխարհային պատերազմի շամանակ ընտանիքի հետ ապրել է Վարշավայում։ Հայրը զոհվել է 1944 թվականին, իսկ Լեխը մոր և եղբոր հետ տարհանվել է Գերմանիա՝ հարկադիր աշխատանքի։ Պատերազմից հետո վերադարձել են Պոզնան։

Ավարտել է Պոզնանի տնտեսագիտական համալսարանը։ 1957-1960 թվականներին եղել է «Կակտուս» երգիծական շաբաթաթերթի խմբագիրը, 1960-1965 թվականներին՝ «Gazeta Poznańska» թերթի խմբագիրը։ 1991 թվականին հրատարակել և խմբագրել է «Pyra» երգիծական ամսագիրը, այնուհետև «Filatelista Polski» թերթը։ 2010 թվականից «Warta» մշակութաբանական ամսագրի խմբագիրն է։

Հրատարակել է յոթ տասնակից ավելի գրքեր, որոնցից են՝ «Ակցիաներ և ռեակցիաներ», «Սիրամարգի աչիկները», մանուկների համար՝ «Հեքիաթային պատմություններ», «Կոնոպինսկին մանուկներին» և տասը գրքույկներ (մատենաշար) ամենափոքրերի համար՝ «Անցնելով գործի»։ 500 երգերի տեքստերի հեղինակ է։

Լեխ Կոնոպինսկին հայերեն
-----------------------

* Այո, սիրում եմ։ Որպես ձեռքսեղմում (լեհական պոեզիայի անթոլոգիա), Ե. «Արմավ», 2016, էջ 71-73։ Թարգմ.՝ Գագիկ Դավթյան։

Ծանոթագրություններ
------------------

1. ↑  Որպես ձեռքսեղմում (լեհական պոեզիայի անթոլոգիա), Ե. «Արմավ», 2016, էջ 71։


|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Discogs · MusicBrainz |
|  |
| 

|  Չափորոշչային վերահսկողություն |
| --- |
|  |
| GND: 1068567279 · ISNI: 0000 0000 8332 5783 · LCCN: n85349770 · NKC: mzk2011629095 · NTA: 189673486 · NUKAT: n96203091 · VIAF: 118567222 · WorldCat VIAF: 118567222 |

 |

 |
**Խուռիներ** (նաև՝ հուրիներ, խուրրիներ, սուբարիներ), հնագույն էթնիկ խումբ Առաջավոր Ասիայում։ Մ. թ. ա. IV—III հազարամյակներում բնակվել են Հյուսիսային Միջագետքում, Հայկական լեռնաշխարհում և Անդրկովկասի հվ. շրջաններում։

Խուռիական մշակույթի նմուշ
Մ.թ.ա. III—II հազարամյակներում տարածվել են Միջերկրականի արևելյան ափերը՝ մինչև Պաղեստին (այստեղ հայտնաբերել են Հայկական լեռնաշխարհի մշակույթի նման մշակույթ (այսպես կոչված, Կիրբեթ-Կերաքյան մշակույթ)), Եփրատի վերին հոսանքի շրջանը, ուր ապրել են խեթա-լուվիացիների հարևանությամբ, Ասորեստան և Բաբելոն։ Մ.թ.ա. XVI—XIII դդ. խուռիները Հյուսիսային Միջագետքում ստեղծել են Միտաննի պետությունը, որը էական դեր է խաղացել Առաջավոր Ասիայի քաղաքական և մշակութային կյանքում՝ սերտ հարաբերություն ունենալով Խեթական պետության, Ասորեստանի, Բաբելոնի, Եգիպտոսի, Հայկական լեռնաշխարհի հետ։

Խուռիների ազդեցությունը Հայկական լեռնաշխարհում արտահայտվում է Վանաձորի, Լճաշենի, Թռեղքի բրոնզեդարյան մշակույթում։ Խուռիների էթնիկական տարրը դեր է խաղացել հայ ազգի կազմավորման ընթացքում՝ դառնալով նրա ֆիզիկական-մարդաբանական հիմնական տարրը։ Միտաննիի անկումից հետո խուռիները առաջատար տեղ են գրավել մի շարք մանր պետություններում, այդ թվում՝ Հայկական լեռնաշխարհի հարավում գտնվող Շուբրիայում (Շուպրիա, որի անունը ծագում է խուռիների երկրի երկրորդ՝ Շուբարաու անունից)։

Գրականություն
-------------

* Խաչատրյան Ա. Հայաստանի սեպագրական շրջանի քննական պատմություն, Ե. 1933
* Дьяконов И. М. Предыстория армянского народа, E. 1968
* Хачикян М. Л. Шумеро-хурритский словарь из Рас-Шамры как источник по хурритской диалектологии, «Вестник древной истории», 1975, № 3

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 5, էջ 102)։*  |
**Չեսկո Բասեջո** (իտալերեն՝ Cesco Baseggio; իրական անունը՝ Ֆրանչեսկո, ապրիլի 13, 1897(1897-04-13), Տրևիզո, Վենետո, Իտալիա - հունվարի 24, 1971(1971-01-24) կամ հունվարի 22, 1971(1971-01-22), Կատանիա, Սիցիլիա, Իտալիա), կինոյի ու թատրոնի իտալացի դերասան։

Կենսագրություն
--------------

Չեսկո Բասեջոն ծնվել է Վենետիկում և իր դերերը խաղացել է վենետիկյան բարբառով, եղել է նաև մի քանի պիեսների հեղինակ՝ վենետիկյան լեզվով։

Մասնագիտական բեմական գործունեությունը սկսել է 1920 թվականին՝ «Արս Վենետա» (իտալերեն՝ Ars Veneta) թատերախմբում, որը ղեկավարում էր Ֆոսկո Ջակետտին (իտալերեն՝ Fosco Giachetti)։

Չեսկո Բասեջոն եղել է Լոդովիկո Լեոնարդո II Մանինի (Վենեցիայի վերջին դոժի թոռը) և Էլիզաբեթ Տեսսարո վեդովա Բասեջոյի արտամուսնական որդին։

1913 թվականին միացել է Ֆոսկո Ջակետիի սիրողական թատերախմբին։ 1916 թվականին զորակոչվել է բանակ, մասնակցել է Առաջին համաշխարհային պատերազմին։ Վերադառնալուց հետո մասնակցել է «Երևակայական հիվանդը» պիեսի բեմադրմանը։

1923-1925 թվականներին հանդես է եկել վենետիկյան դերասան Կ․ Միկելուցցիի հետ։ 1926 թվականին նա ստեղծել է իր սեփական թատերախումբը, որտեղ ներկայացվել են Կառլո Գոլդոնիի, Ջաչինտո Գալլինայի ստեղծագործությունները (իտալերեն՝ Giacinto Gallina), ինչպես նաև ժամանակակիցների պիեսները։ 1936-1939 թվականներին Բասեջոն խաղացել է Ձորձիի թատերախմբում (այնտեղ խաղում էին վենետիկյան բարբառին տիրապետող դերասաններ)։

Չեսկո Բասեջոն դերեր է խաղացել «Խաչմերուկ», «Նոր բնակարան», «Ազնիվ աղջիկը» պիեսներում։

Միաժամանակ Լոդովիչի ու Գալեացիի հետ գրել է բարբառային կատակերգությունների շարքեր։

Ծանոթագրություններ
------------------

1. 1 2 3 4  Internet Movie Database — 1990.
2. 1 2  Proleksis enciklopedija, Opća i nacionalna enciklopedija (хорв.) — 2009.
3. 1 2 3 4 5  Театральная энциклопедия. Гл. ред. С. С. Мокульский. Т. 1 — М.: Советская энциклопедия, А — «Глобус», 1961, 1214 стб. с илл. 12 л. илл. (стб 367)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database · Find A Grave |
|  |
| Բառարաններ և հանրագիտարաններ | Իտալացիների կենսագրական բառարան |
|  |
| 

|  Չափորոշչային վերահսկողություն |
| --- |
|  |
| GND: 123750296 · ICCU: SBLV231833 · ISNI: 0000 0000 8147 6019 · LCCN: nr2002005631 · SUDOC: 172532205 · VIAF: 67381572 · WorldCat VIAF: 67381572 |

 |

 |
Անվան այլ կիրառումների համար տե՛ս՝ Բանշի (այլ կիրառումներ)

**Բանշի** (/ˈbænʃiː/ ban-shee), (իռլանդերեն՝ bean sí), իռլանդական դիցաբանության մեջ իգական սեռի ոգի, որը սովորաբար դիտվում է մահվան նախանշան և սուրհանդակ այն աշխարհում։

Լեգենդում բանշին փերի կին է, ով սկսում է ճչալ, երբ ինչ-որ մեկը մոտ է մահվան։ Բանշիների մասին ենթադրյալ ուսումնասիրությունների մասին տեղեկացվել է նաև վերջերս՝ 1948 թվականին։ Նմանատիպ էակներ հայտնաբերվել են նաև շոտլանդական, ուելսական, նորվեգական և ամերիկյան բանահյուսություններում։

Նկարագրություն
--------------

Բանշիների նկարագրության մեջ հաճախ ասում են, որ նա հագնվում է սպիտակ կամ մոխրագույն, իսկ գունատ մազերը փայլեցված է արծաթե սանրով։ Սանրի տվյալները նույնպես կապված են հին ավանդական Իռլանդական պատմության հետ։ Եթե Իռլանդիայում դուք նկատեք սանր, ապա երբեք չպետք է այն վերցնեք։ Ուրիշ պատմություններում բանշին պահպանվել է կանաչ, կարմիր հագնված, կամ սև հագուստով և մոխրագույն վերարկուով։

Բանշի

Պատմություն և դիցաբանություն
----------------------------

Լեգենդում բանշին փերի կին է, ով սկսում է ճչալ, երբ ինչ-որ մեկը մոտ է մահվան։ Կան իռլանդական ընտանիքներ, ովքեր հավատում, որ ունեն իրենց կից բանշիներ, ովքեր իրենց ճչոցներով և լացով հայտնում են այդ ընտանիքի անդամի մահը։ Մեծամասնության, բայց ոչ բոլորի, ազգանունները կապված բանշիների հետ ունեն Ó կամ Mc/Mac նախածանց։ Հայտնի է, որ բանշիների անունները սկսվե են C կամ K տառերով, օրինակ՝ C/Kleo(Քլեո) կամ C/Kiara(Կիարա/Սիարա)։ Նրանք նաև կապված են Էռլինի կլանի հետ։ Բանշիների մասին հիշատակումներ գտնվել են նորմանների կողմից։ Բանշին ողբում է այն ժամանակ, երբ ընտանիքի անդամը մահացել է, նույնիսկ այն ժամանակ, երբ նա մահացել է հեռու մի վայրում և նրա մահվան լուրերը դեռ հայտնի չեն։

Այլ տարբերակով, բանշին կարող է հայտնվել մահից առաջ և զգուշացնել մահվան մասին ճչալով(կամ ողբալով)։ Երբ մի քանի բանշիներ հայտնվում են մի անգամից, դա նշանակում է, որ մահացողի մահը մեծ է կամ սուրբ։ Հեքիաթները երբեմն պատմում են, որ բանշին կին է, եղել է ոգի, հաճախ սպանված կին, կամ ծննդաբերությունից մահացած կին։

Տես նաև
-------

* Պատանի գայլը
* Բանշի (հեռուստասերիալ)
* Գերբնական (հեռուստասերիալ)

Ծանոթագրություններ
------------------

1. ↑  «Բանշի»։ *The Element Encyclopedia of the Psychic World*։ t։ 2006։ էջ 62
2. ↑  *Հերոսուհիների և աստվածուհիների հանրագիտարան*։ 2009։ էջ 307
3. ↑  *հոգիներ և գերբնական ուժեր*։ 1980։ էջ 10


|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա (11-րդ) · Բրիտանիկա (օնլայն) |
|  |
| Չափորոշչային վերահսկողություն | BNF: 122275170 · LCCN: sh87006375 · SUDOC: 03096430X |

 |
Քառաձի մարտակառքի արձան Բրանդերբուրգյան դարպասների վրա։
Քառաձի մարտակառքը Մեծ թատրոնի շենքի վրա։ (2017)
**Քառաձի մարտակառք**, (լատ.՝ quadrigae (կվադրիգա) *quadri-*, չորս, և *iugum*, լուծ), հին աշխարհի մարտակառք, որին լծվում էին չորս ձիեր։ Օգտագործվել է ռազմական գործողությունների, հաղթական երթերի և մրցումների ժամանակ։ Մարտակառքում կարող էին գտնվել երկու հոգի՝ կառապանը և նետաձիգը։ Սակայն, կարող էր լինել նաև չորս մարդուց բաղկացած անձնակազմ, եթե նրանց միանում էին ևս երկու վահանակիրներ։ Մարտակառքերի զինվորները, որպես կանոն, պատկանում էին բնակչության առավել ապահով խավերին և հանդիսանում էին զորքերի արտոնյալ մասը։

Քառաձի մարտակառքը Հայաստանում
-----------------------------

Ինչպես հին արևելյան յուրաքանչյուր բանակում, այնպես էլ արարատյան զորքերում մարտակառքերը հանդիսանում էին նրանց ահեղ ու հզոր հարվածային ուժը, որն օգտագործվել է ճեղքումներ կատարելու, հետապնդման և հակառակորդին գետնին տապալելու նպատակով։ Մարտակառքերի առանձնահատկությունը կայանում էր նրանց շարժունակության ու արագաշարժության մեջ։ Այդպիսի գերակշռության շնորհիվ հնարավոր է եղել հեռավոր տարածությունից հակառակորդի համար օպերատիվ սպառնալիք ստեղծելու նպատակ ունենալ։ Միաժամանակ, մարտակառքերի գործողությունները նշանակալիորեն սահմանափակվում էին, երբ մարտերը ծավալվում էին ուժեղ կտրտված տեղանքում։ Կան ուղղակի վկայություններ արարատյան բանակում մարտակառքերի առկայության մասին։ Ուշագրավ է, որ Արարատի թագավորները ճակատամարտերին մասնակցում էին մարտակառքերով, ինչը այդ զորատեսակի կարևորության ևս մի վկայություն է։

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Քառաձի մարտակառք** կատեգորիայում։ |
**Խարիլաոս Ֆլորակիս** (հուն․՝ Χαρίλαος Φλωράκης, հուլիսի 20, 1914, Հունաստանի թագավորություն, Թեսալիա – մայիսի 22, 2005, Աթենք, Հունաստան), հույն պետական և քաղաքական գործիչ, 1972-1989 թվականներին Հունաստանի կոմունիստական կուսակցության գլխավոր քարտուղարը։

Կենսագրություն
--------------

Խարիլաոս Ֆլորակիսը ծնվել է 1914 թվականի հուլիսի 20-ին Հունաստանի թագավորությունում։ 1941 թվականից եղել է Հունաստանի կոմունիստական կուսակցության անդամ։

1943-1944 թվականներին գերմանական Երրորդ Ռայխը Ադոլֆ Հիտլերի գլխավորությամբ Բուլղարիայից անցնում է Հունաստան։

Այդ թվականներին Խարիլաոսը եղել է հունական բանակային կայազորների կազմում և գլխավորել է հունական կանոնավոր բանակային կորպուսներից մեկը։

Այն բանից հետո, երբ գերմանական ուժերը Բուլղարիայի օգնությամբ գրավեցին Հունաստանը, Խարիլաոսը որոշ ժամանակահատված իր գործունեությունը ծավալում էր գաղտնի կերպով, քանի որ գերմանական կենտրոնական կառավարությունը արգելում էր Գերմանիայի կողմից օկուպացված տարածքներում կոմունիստական քարոզչությունը։

1946-1949 թվականներին Հունաստանում բռնկվում է քաղաքացիական պատերազմ։ Այս շրջանում նա զբաղեցնում է, հունական կայազորի առաջին բաժնի պետի պաշտոնը։

1950-ականներին խորհրդային զորքերը դուրս բերվեցին Հունաստանից, Բուլղարիայից և Ռումինիայից։ Ծառայության մեջ գտնվո Խարիլաոսը 1954 թվականին ապօրինաբար վերադառնում է Հունաստան։

1949 թվականներին եղել է կենտրոնական կոմիտեի քարտուղարի թեկնածու։ 1950 թվականին դարձել է Հունաստանի կոմկուսի կենտկոմի անդամ։

1967 թվականին Խարիլաոսը դառնում է քաղաքական գործիչների դեմ մղվող «Սև գնդապետներ» ռեժիմի զոհ։ Նա ազատազարկվում է մինչև 1972 թվականը։

1972 թվականին դարձել է Հունաստանի կոմկուսի առաջին քարտուղար։ Մեծ ներդրում է ունեցել Հունաստանուոմ պարտիզանական շարժման զարգացման գործում, ինչպես նաև երկրի խաղաղության ապահովման համար։

Մահացել է սրտի կանգի հետևանքով՝ 2005 թվականի մայիսի 21-ին Հունաստանի մայրաքաղաք Աթենքում։ Թաղված է Թեսալիայում։

Ծանոթագրություններ
------------------

1. 1 2  Munzinger Personen (գերմ.)
2. ↑  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
3. 1 2  Χαρίλαος Φλωράκης - Ο λαϊκός ηγέτης, καπετάνιος του ΕΛΑΣ και του ΔΣΕ  Archived 2014-02-28 at the Wayback Machine. KKE.gr
4. ↑  Χαρίλαος Φλωράκης 1914 – 2005 Sansimera.gr
5. ↑  Χαρίλαος Φλωράκης: η «επανεκτίμηση» Protagon.gr
Կարմիրով կառուցող շրջանագիծն է
**Տոր** (տորոիդ),պտտման մակերևույթ, որն ստացվում է շրջանագիծը պտտելով այն շրջանագծի շուրջը, որի վրա գտնվում է պտտվող շրջանագծի կենտրոնը, կամ շրջանագիծը պտտելով այն առանցքի շուրջը, որը գտնվում է շրջանագծի հարթության վրա, բայց չի հատում այն։

Երբեմն չի պահանջվում, որ առանցքը չհատի հարթությունը, այդ դեպքում տորը կոչվում է **փակ**, հակառակ դեպքում **բաց**։

Տորը կոմուտատիվ հանրահաշվական խմբի և Լիի խմբի օրինակ է։

Պատմություն
-----------

Առաջին անգամ տորային մակերևույթները ուսումնասիրվել են հին հույն մաթեմատիկոս Արքիտասի կողմից, խորանարդի կրկնապատկման խնդրի լուծման ժամանակ։ Հին հույն մաթեմատիկոս Պերսեոսը գիրք գրեց՝ տորը առանցքին զուգահեռ հարթությամբ հատելուց ստացված մակերևույթների մասին։

Տորի առանցք
-----------

Պտտման առանցքը կարող է հատել շրջանագիծը, շոշափել այն կամ գտնվել նրանից դուրս։ Առաջին երկու դեպքերում տորը կոչվում է փակ, իսկ երրորդ դեպքում կոչվում է փակ կամ օղակ։

* Պտտման առանցքից հեռավորության փոփոխություն
* 
* 
* 
* 
* 
* 

Պտտվող շրջանագծի կենտրոնով գծված շրջանագիծը կոչվում է ուղղորդող։

* Հատկություններ
* Տորի շրջման փուլերը
* Տորի մասերի ներկման օրինակ
* Կիսորդյին հարթությամբ հատման դեպքում Վիլարսոյի երկու շրջանագծերի առաջացման անիմացիա
* Հատում
* Տարածաչափական պրոեկցիա

Հավասարումներ
-------------

### Պարամետրական

Տորի պարամետրական հավասարումն է, կախված *R-* պտտման առանցքի և կառուցող շրջանագծի կենտրոնի հեռավորությունից և *r* -կառուցող շրջանագծի շառավիղից․

{\displaystyle \left\{{\begin{matrix}x(\varphi ,\psi )=&(R+r\cos \psi )\cos \varphi \\y(\varphi ,\psi )=&(R+r\cos \psi )\sin \varphi \\z(\varphi ,\psi )=&r\sin \psi \\\end{matrix}}\right.\qquad \varphi \in [0,2\pi ),\psi \in [-\pi ,\pi )}
### Հանրահաշվական

Ոչ պարամետրական հավասարումը նույն կոորդինատներով և նույն շառավիղներով չորրորդ աստիճանի է․

{\displaystyle \left(x^{2}+y^{2}+z^{2}+R^{2}-r^{2}\right)^{2}-4R^{2}\left(x^{2}+y^{2}\right)=0}
Այդպիսի մակերևույթը նույնպես չորրորդ աստիճանի է։

Գոյություն ունեն նաև այլ մակերևույթներ, ուրիշ աստիճանի.

{\displaystyle y^{2}=x^{3}+x+1}, որտեղ x, y -ը կոմպլեքս թվեր են։ Կոմպլեքա էլիպսային կորը խորանարդ աստիճանի կոր է։
{\displaystyle \left\{{\begin{matrix}x^{2}+y^{2}=1\\z^{2}+t^{2}=1\\\end{matrix}}\right.} Տորի ներմուծումը քառաչափ տարածություն բերում է երկրորդ կարգի մակերևույթի։ Այդ մակերևույթի կորությունը հավասար է 0։

Ծանոթագրություն
---------------

1. ↑  Матем.энциклопедия, 1985, т.5, стр.405
2. 1 2  *Королёв Юрий Иванович* Начертательная геометрия: Учебник для вузов. 2-е изд.. — Издательский дом "Питер", 2008. — С. 172. — 256 с. — ISBN 9785388003669

Գրականություն
-------------

* Савелов А. А. Плоские кривые: Систематика, свойства, применения. М.: Физматгиз, 1960. 293 с. Переиздана в 2002 году, ISBN 5-93972-125-7
**Արևելաեվրոպական սոցիալիզմի ձախողում,** Սոցիալիստական համակարգի փլուզումն անխուսափելի էր։ 1989-1990 թվականներին Լեհաստանում և Հունգարիայում ընթացած ժողովրդավարական ընտրությունները վերջ տվեցին սոցիալիստական կարգերին այս երկու երկրներում։ Փոխարենը ձևավորվեցին առաջին ոչ կոմունիստական կառավարությունները։

Արևելյան Եվրոպա
Մյուս երկրներում սոցիալիստական կարգերի անկումն ընթացավ ավելի վատ պայմաններում։ Դրա յուրահատուկ ազդակը դարձավ սոցիալիստական վարչակարգի փլուզումը Արևելյան Գերմանիայում 1989 թվականին։ Թեև Գերմանիայի Ժողովրդավարական Հանրապետության առաջնորդ Էրիխ Հոնեկերը ամեն ինչ արեց համակարգի փլուզումը ձախողելու համար։ Նույն՝ 1989 թվականին զանգվածային ցույցերով ու գործադուլներով վերջակետ դրեցին սոցիալիստական վարչակարգերին նաև Չեխոսլովակիայում, Բուլղարիայում և Ռումինիայաում։
1989 թվականին Չեխոսլովակիայում հաստատվեց ազատական-ժողովրդավարական վարչակարգը։ 1993 թվականին Չեխոսլովակիան բաժանվեց երկու նոր պետությունների՝ Չեխիա և Սլովակիա։ Փոփոխություններն առանց լուրջ ընդհարումների ընթացան նաև Բուլղարիայում։
Միայն Ռումինիայի մայրաքաղաք Բուխարեստում իրադարձությունները ընթացան զինված հակամարտություններով։ Արդյունքում՝ բռնատիրության խորհրդանիշ հանդիսացող Ռումինիայի առաջնորդ Նիկոլաե Չաուշեսկուն ու նրա կինը մահապատժի ենթարկվեցին։
Սակայն Ռումինիայում կատարվածը բացառություն էր։ Սոցիալիստական համակարգի մյուս երկրներում սոցիալիստական վարչակարգի փլուզումն իրականացվեց անարյուն ճանապարհով, որի պատճառով այդ գործընթացը ստացավ թավշյա հեղափոխություններ անվանումը։
Արդյունքում՝ 1991 թվականին պաշտոնապես լուծարվեցին սոցիալիստական համակարգը կրող սյուները՝ Վարշավյան պայմանագիր ( 1955 թվական) կազմակերպությունը և Տնտեսական փոխօգնության խորհուրդը ( 1949 թվական)։
1988-1990 թվականներին թավշյա հեղափոխությունների արդյունքում սոցիալիստական համակարգը Արևելյան Եվրոպայում փլուզվեց։ 1991 թվականին՝ Խորհրդային միության փլուզումից հետո, վերացավ նաև սոցիալիստական համակարգին վերադառնալու հնարավոր հետդարձի ճանապարհը։

Աղբյուր
-------

Համաշխարհային պատմություն 12. Հումանիտար հոսք
Հեղինակ՝ Վ. Պետրոսյան, Ա. Նազարյան, Ռ. Սաֆրաստյան
|  |
| --- |
| **Քաջվարդ նեղատերև** |
| Քաջվարդ նեղատերևՔաջվարդ նեղատերև |
|
| **Դասակարգում** |
| **Թագավորություն** | Բույսեր (Plantae) |
| **Վերնաբաժին** | Բարձրակարգ բույսեր (Embryophyta) |
| **Տիպ/Բաժին** | Անոթավոր բույսեր (Tracheophyta) |
| **Ենթատիպ** | Սերմնավոր բույսեր (Spermatophytes) |
| **Կարգ** | Քարբեկածաղկավորներ (Saxifragales) |
| **Ընտանիք** | Քաջվարդազգիներ (Paeoniaceae) |
| **Ցեղ** | Քաջվարդ *(Paeonia)* |
| **Տեսակ** | **Քաջվարդ նեղատերև** *(P. tenuifolia)* |
|
| **Միջազգային անվանում** |
| ***Paeonia tenuifolia***L. 1759 |

**Քաջվարդ նեղատերև** (լատ.՝ Paeonia tenuifolia), քաջվարդազգիների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն
--------------

Կոնաձև հաստացած արմատներով բազմամյա, գեղազարդային խոտաբույս է։ Ցողունի բարձրությունը հասնում է 60 (90) սմ–ի։ Կրկնակի փետրաձև տերևները նեղ գծային են, մինչև 2 մմ լայնության մասերով։ Վերին տերևները շրջապատում են ծաղիկը։ 6-8 սմ տրամագծով, մուգ կարմիր պսակաթերթերով ծաղիկները ցողունների գագաթներին միայնակ են։ Առէջները դեղին են։ 2 սմ երկարությամբ պտղատերևիկները շիկավուն թավոտություն ունեն և երեքն են, հազվադեպ՝ երկուսը։ Արիլուսով սերմերն ունեն սերմնաթիկնոց։

Տարածվածություն
---------------

Հայաստանում հանդիպում է միայն Զանգեզուրի ֆլորիստիկական շրջանում (Կապանի շրջակայք)։

Էկոլոգիա
--------

Բույսը աճում է ստորին լեռնային գոտում՝ ծովի մակարդակից 700-800 մ բարձրությունների վրա, շիբլյակում։ Ծաղկում է ապրիլ ամսին, պտղաբերում՝ մայիսին։

Պահպանություն
-------------

Կրիտիկական վիճակում գտնվող տեսակ է։ Հայտնի է մեկ ոչ մեծ պոպուլյացիա։ Տարածման և բնակության շրջանների մակերեսը 10 կմ²-ից պակաս է։ Հայաստանի Կարմիր գրքի առաջին հրատարակության մեջ ընդգրկված էր որպես ոչնչացման անմիջական սպառնալիքի ենթակա տեսակ։ Ընդգրկված չէ CITES-ի և Բեռնի կոնվենցիաների հավելվածներում։

Պահպանություն չի իրականացվում։

Ծանոթագրություններ
------------------

1. 1 2 3 4 5  *Հայաստանի Կարմիր գիրք*։ Երևան: Հայաստանի բնապահպանության նախարարություն։ 2010։ ISBN 978-99941-2-420-6


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Մեծ նորվեգական |
|  |
| Տաքսոնոմիա | EOL · GBIF · iNaturalist · NCBI |
|  |
| Չափորոշչային վերահսկողություն | Microsoft: 2777857912 |

 |

|  |  |  |
| --- | --- | --- |
| 

|  |  |
| --- | --- |
| Տաքսոնինույնացուցիչներ | 
* Վիքիցեղեր: Paeonia tenuifolia
* EoL: 2879979
* EPPO: PAOTE
* EUNIS: 175424
* GBIF: 7316533
* GRIN: 26333
* iNaturalist: 520910
* IPNI: 711880-1
* ISC: 120358
* MoBotPF: 286087
* NBN: NBNSYS0000163773
* NCBI: 13626
* PalDat: Paeonia\_tenuifolia
* Plant List: kew-2560967
* POWO: urn:lsid:ipni.org:names:711880-1
* Tropicos: 27100124

 |

 |
**«Հեքիաթ հիմար ամուսնու մասին»**, 1986 թվականին ռեժիսոր Ելենա Պրորոկովայի՝ «Սոյուզմուլտֆիլմ» ստուդիայում նկարահանած մուլտֆիլմն՝ ըստ ռուսական «Հիմար կնոջ մասին» հեքիաթի մոտիվների։

Սյուժե
------

Հեքիաթը պատմում է մի մարդու և նրա կնոջ մասին։ Մի օր երեկոյան ամուսինը պատվիրում է կնոջն իրեն վաղ արթնացնել, քանի որ ինքը ցանկանում էր գնալ ձկնորսության։ Առավոտյան կինը վաղ է արթնանում, կթում է կովին, վառում վառարանը, պատրաստում նախաճաշը։ Ձկնորսներն արդեն գետն էին գնացել, հնձվորները՝ հեռացել։ Ամուսինն արթնանում է արևի ճառագայթներից և փնփնթում․ «Հիմա՛ր կին, ես քնել եմ և ամեն ինչ բաց թողել»։ Հետո թխվածքաբլիթներ է ուտում և հայտարարում․ «Հոգնել եմ ամեն ինչից, հեռանում եմ»։
Հեռանալով՝ նա ճանապարհին հանդիպում է մի նրբագեղ տիկնոջ, ում գլխում և լեզվում միայն մի թեմա էր` սերը։ Նախ նա հիանում է, հետո՝ հեռանում։
Հետո հանդիպում է մի հարգարժան տիկնոջ, ում գլուխը զբաղված էր միայն հաշվարկով, և փախչում է նրանից։
Հետո հասնում է մի մեծ տնտեսություն, որը ղեկավարում էր մի նպատակասլաց և համարձակ այրի, ով նրան ստիպում է աշխատել առավոտից երեկո։ Մարդը հասկանում է, որ երկար չի դիմանա և փախչում է անտառների և գետերի միջով։ Տուն է հասնում գիշերը և լսում, որ կինը փաղաքշական խոսքեր է ասում ինչ որ մեկին։ Կատաղած բացում է դուռն ու տեսնում, որ կնոջ դիմաց դրված է իր նկարը։ Շփոթված մարդն ասում է. «Դու հիմար կին ես, իսկ քո ամուսինը քեզնից հիմար է»։

Հեղինակներ
----------

* Սցենարի հեղինակ-Իրինա Մարգոլինա
* Ռեժիսոր-Ելենա Պրորոկովա
* Նկարիչներ-բեմադրիչներ-Իգոր Օլեյնիկով, Վիկտոր Չուգուևսկի
* Օպերատոր-Քաբուլ Ռասուլով
* Հնչյունային օպերատոր-Բորիս Ֆիլչիկով
* Երաժշտական ձևավորումը-Ա. Կլեվիցկոյի
* Նկարիչ-մուլտիպլիկատորներ-Նատալյա Բոգոմոլովա, Մարինա Ոսկանյանց, Վալերի Ուգարով, Անդրեյ Իգնատենկո, Տեննո Սոոստեր
* Նկարիչներ-Զոյա Մոնետովա, Տատյանա Ստրոևա, Մ. Րյաբիկովա, Իրինա Լյարսկայա, Եվգենիա Ցանևա, Լյուդմիլա Բրյուկովա
* Ռեժիսորի օգնական-Ի. Լիտովսկայա
* Մոնտաժող-Ն. Բորձիլովսկայա
* Խմբագիր-Տատյանա Պապորովա
* Տնօրեն- Լյուբով Բուտրինա
* Դերերը հնչյունավորել են՝ Նատալյա Գունդարևա, Նիկոլայ Կարաչենցով

Ծանոթագրություններ
------------------

1. ↑  Հեքիաթը Animator.ru կայքում

Արտաքին հղումներ
----------------

* Елена Пророкова — Энциклопедия отечественного кино Archived 2017-09-21 at the Wayback Machine.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database · Animator.ru |

 |